Eande samben ch'hapo disdicciadu

Eande samben ch'hapo disdicciadu
a mi jugher in bucca ogni persone,
bessat su chi hapo dadu occasione
o chi l'hapa leadu calchi cosa,
però inoghe ch'hat zente maniosa
chi si lamentant senza los toccare;
non so istadu mai pro furare
ne mi che cherzo ponner cuss'intaccu
ma si fit a mi fagher de su maccu
nde restaat calecunu isorfanadu.

Nde restaat calecunu in totu orfànu
si torro a sas bideas chi s'immai
e a sos chi faeddant de me gai
bi lis poto leare dai manu;
mancari sia bezzu e pili canu
si mi jogat in francas non l'iscappo,
sas forzas che innanti non las hapo
però ancora jà poto a l'iscorzare.

Calecunu nde restat cun paura
si torrere a s'antiga opinione,
però non so cun custa intenzione:
pro me dormat dognunu a sa segura
ca so a bucca de sa sepoltura,
hoe pius approbe chi non mai,
e i sos chi faeddant de me gai
iscant chi sinde devent cunfessare,

Fettant s’isamin’e sa consienzia
sos chi faeddant minores e mannos,
bessant sos ch'hant rezzidu tantos dannos
o chi l'hapere dadu impertinenzia;
pius prestu so fattende penitenzia
a sos peccados de sa pizzinnia,
non m’est suzzessu mai in vida mia
asie in su ighinu a mi oltare.

A mi oltare gai in su ighinu
non m’est suzzessu minore ne mannu,
bessat su ch'hapo jutu chalch'ingannu,
o nerat dae me siat ruinu;
s'hapo de idda su primu molinu
edduc'hapo seguru su sustentu,
sende azzividu de ogni alimentu
e prite dia s'anzenu leare?

Si no haere in cussu postu frenu
dia esser castigadu dai Deu:
si non ch’hat pane mezus de su meu
e proite dia leare s'anzenu?
Chi mi podiant ponner su velenu
de zert'e podi'esser ingannadu:
o morrer in su totu avvelenadu
o male biu nde dia restare.

Sos ch'hazis contr'a mie coro duru
o chi tacca in s'honore mi ponides,
mancari lu neghedas ben'ischides
ch'hap'in domo su mandigu seguru;
emmo non siet chi mi manchet puru
su pane ischeriadu o sa pobidda,
sende su meu su mezus de idda,
e prite nde dia ateru chircare?

S'andaia cun cuss'intenzione
fit un'imperdonabile peccadu
pro chi su pane chi Deu m'hat dadu
est su disizu de ogni persone;
e i sos chi mi narana ladrone
sunu pius de me in cuidadu,
chi si restituiant su furadu
s'issoro non lis diat abbastare.

Cuddos chi contr'a mie faghent testa.
e mi narana ladru a sa segura
sunu sos fentomados pro sa fura
chi sunt timidos che i sa tempesta,
chi non faghene mai atera chesta
si non chirchende cussa congiuntura,
cussos hant postu sa idda in paura
chi de me non si cherfana fìdare.

Chi non si cherfant fidare de me
su pius de sa idda hant postu in suddu,
nerent s'hapo furadu pudda o puddu,
calchi porcheddu nen mù e nen mè,
calchi runzinu; a caddu e ne a pè
mi hat haer bidu custu e ne i cuddu
ma sos tales in boza de neuddu
s'ossu siccu si solent ischizzare.

Finis bido chi m'hana dezzididu
esser de idda su famosu ladru,
postu mi ch'hazis in cussu quadru,
ch'isto furende ischidad'e dormidu,
cando 'e cussos tales nd'hapo idu
a sa zega bettendesi in su padru,
cussos sunu sos primos ch'hana nadu
chi non cherz’eo s’anzenu lassare.

Non so istadu mai pro furare
ne mi che cherzo ponner cuss'intaccu.